Tikwal , nneqma tettawi-d ayen yelhan. Tikwal , nnmara tettṛuẓu ifadden i wayen yellan(neɣ yettban ) d awezɣi. Tikwal nnif yettleqqim afriwen i lebɣi. Akka dɣa i d-tella deg iseggasen-nni n tmanyin n lqern yezrin imi kra n wagguren kan deffir tedyanin n ibrir 1980, ddaw n laɛnaya n Mass Salem Chaker, zdin kra n yinelmaden n tesdawit n Tizi Wezzu akked kra n yimusnawen refden acqirew : asnulfu n yiwet tesɣunt ara yilin d lemri n umennuɣ ɣef yidles amaziɣ akked tutlayt-is. Asnulfu ara yilin d dduḥ n wayen umi qqaren imiren “amussu adelsan amaziɣ(MCB)” Akka i d-tlul tesɣunt “Tafsut “ ɣef tecfa tsuta-nni ileḥḥun akken tufa mačči akken tebɣa. Tasuta-nni i d-nejren abrid i usekcem n tutlayt-nneɣ ɣer uɣerbaz. Iḥettmen s wammud n yiseflan( sacrifices) akked laɛtab ɣef udabu amesbaṭli yeṭṭfen zzman n leḥkem si 62 ɣer ass-a akken ad tuɣal tmaziɣt di tazwara d “tutlayt taɣelnawt” n tmurt uqbel ad tensex di tamendawt n tmurt , ɣer taggara-agi, d tutlayt tunṣibt. Tasuta yeṛẓan isula ɣer tira n wungalen akked tullisin , ɣer tira timeɣnest, ɣer usebded n umezgun akked sinima s taqbaylit armi, ass-a tasekla akked tẓuri taqbaylit tufa abrid-is ɣer yimal, imi deg isegasen-agi ineggura mačči d izli n tmezgunin , n isura akked yidlisen i d-yettnulfun s tutlayt-nneɣ. Ulamma s lketra n tidi akked idammen ( mačči d yiwen n umeɣnas n yidles amaziɣ(aqbayli) i kecmen leḥbus, mačči d izli i yemmuten - abaɛda di tafsut taberkant- , mačči d izli i yenfan si tmurt ) ayen akken i dyettbanen di tazwara n iseggasen n 70 d targit ( d asxurref ɣef icenga n tjaddit) yuɣal ass-a d tilawt zdat wallen-nneɣ , ttnallen-t ifassen (“ Ayen akken id yeǧǧa da Lmulud / deg igenni iban am rrɛud/ wissen ma tḥulfam i timiqqwa.” , i d-yenna Matoub Lounes).